**Projekts „Tukuma E. Birznieka – Upīša 1. pamatskolas rekonstrukcijas tehniskā projekta izstrāde un rekonstrukcija”**

2013./2014.mācību gada sākumā ar Tukuma novada Domes rīkojumu tika slēgta Tukuma E.Birznieka-Upīša 1.pamatskolas ēdnīca telpās Lielā ielā 2, līdz ar to steidzami nācās meklēt risinājumus skolēnu nodrošināšanai ar ēdināšanas pakalpojumiem. Uz laiku, kamēr jautājums tiktu pilnībā atrisināts, ēdināšana tika nodrošināta Tukuma 3.pamatskolā. Taču, lai nodrošinātu ēdināšanas pakalpojuma organizācijas atbilstību Ministru kabineta noteikumiem, ar 2013./2014.mācību gada otro pusgadu skolēnu ēdināšana tiek nodrošināta uz vietas skolā īpaši šim mērķim pielāgotās pagaidu telpās. Ēdiens tiek piegādāts speciāli aprīkotos termosos no Tukuma 3.pamatskolas. Šo pagaidu risinājumu ir akceptējis arī Pārtikas veterinārais dienests.

2013.gada noslēgumā tika izveidota darba grupa un sagatavota konkrēta darbības programma Tukuma E.Birznieka-Upīša 1.pamatskolas aktuālā jautājuma tālākai virzībai. Lai pilnībā atrisinātu jautājumu par ēdināšanas organizāciju, tika nolemts par piebūves celtniecību skolas pagalmā.

2013.gada nogalē tika izsludināts Tukuma E. Birznieka – Upīša 1. pamatskolas rekonstrukcijas tehniskā projektaizstrādes un rekonstrukcijas iepirkums, kā rezultātā tika noslēgts līgums ar SIA ”Amatnieks” par minēto darbu veikšanu. Par būvuzraudzības darbu veikšanu objektā ir noslēgts līgums ar SIA „Jurēvičs un partneri”.

Projekta ietvaros ir plānots veikt esošās skolas ēkas apjoma atsevišķu telpu grupu rekonstrukciju un bloķētā būvapjoma pie esošās skolas būvniecību. Piebūvē plānots izvietot ēdināšanas bloku, mācību kabinetus un funkcionāli saistītās telpas.

Objektā pēc teritorijas iežogošanas veikti koku zāģēšanas darbi un būvlaukuma sagatavošanas darbi, kā arī uzsākta šķūņa demontāža.

Līdz 1.martam skola sadarbībā ar būvnieku atbrīvos esošo skolas piebūvi, lai uzsāktu tās demontāžu. Paralēli tiek izstrādāts jaunās piebūves būvniecības skiču projekts.

Pirms būvdarbu uzsākšanas par plānotajiem darbiem tika informēti gan skolas darbinieki, gan skolēni un viņu vecāki. Drošības apsvērumu dēļ rekonstrukcijas darbu laikā skolas vajadzībām tiks izmantotas ielas puses parādes durvis.

24.02.2014.

Attīstības nodaļas projektu direktore Zane Siliņa.